Nakon pritužbe da je „Bošov” šporet koji je platila oko 65.000 dinara neispravan, Novosađanka Branka B. morala je radi popravke da ispeče pitu da bi je serviser fotografisao i slike poslao predstavništvu „Boša” u Beogradu. Ipak, odatle joj je poručeno da je šporet ispravan, ali da pita koju je pekla nije bilo dovoljno nauljena.

Ni posle godinu dana problem nije rešen: (Ne)sporna pita

Branka je šporet kupila 30. decembra 2010. i nekoliko dana kasnije požalila se servisnoj službi u Novom Sadu da ne peče dobro.

- Donji grejač radi loše pa su jela neravnomerno ispečena. Pozvali smo ovlašćeni servis u Novom Sadu i oni su bez otvaranja aparata rekli da je šporet takav. Iz Beograda su zahtevali da se u šporetu pripremi neko jelo i da ga serviseri fotografišu. Napravila sam pitu koja je ispala neravnomerno ispečena. Odgovor koji smo dobili glasio je da pita nije bila dovoljno nauljena i da, ukoliko i dalje nismo zadovoljni, šporet donesemo u Beograd i da tamo napravimo još jednu pitu - priča Branka.

Serviseri su je posavetovali kako da koristi šporet, istakavši da, ukoliko je tehnički ispravan, neravnomerno ispečeno jelo ukazuje da treba promeniti podešavanja.

Blažo Radinović, tehnički instruktor „Boša” koji je Branki poslao ovaj odgovor, kaže za „Blic” da je od strane servisne službe bilo neosporno dokazano da Brankin šporet ispravno funkcioniše.

- Svakako smo želeli da gospođi ponudimo pomoć i predložili joj da o trošku servisne službe dostavimo aparat u centralni servis u Beograd. Pošto joj taj predlog nije odgovarao, gospođa i centralni servis su se zajednički dogovorili da ispeče jedno jelo u prisustvu servisera. Ovlašćeni servis je potvrdio tehničku ispravnost šporeta. Tu se pokazalo kako je kod aparata novije generacije potrebno poštovati pravila upotrebe, koja mogu biti malo drugačija nego kod starih modela - kaže Radinović.